**Par 2020. gada 18.-19. maija Eiropas Savienības neformālo Izglītības un jaunatnes ministru videokonferenci par jaunā koronavīrusa (COVID-19) ietekmi uz izglītību un jaunatni**

**I Izglītības joma**

2020. gada 18. maijā notiks trešā ES izglītības ministru neformāla videokonference. Gan iepriekšējo divu diskusiju ietvaros, gan ekspertu līmenī ES dalībvalstis regulāri apmainās ar informāciju par veiktajiem pasākumiem un nākotnes plāniem izglītībā, ņemot vērā COVID19 izraisīto krīzi, tostarp izglītības iestāžu slēgšanu un attālinātā mācību procesa nodrošināšanu, veselības un drošības pasākumu ievērošanu izglītības iestādēs, atsākot klātienes mācību procesu, konsultācijas vai eksāmenus, vienlīdzīgu iespēju nodrošināšanu izglītojamajiem, iekļauties izglītības procesā, kā arī dažāda veida atbalstu, tostarp arī ES finansējuma iespējas.

Ņemot vērā, ka daļa ES dalībvalstu pakāpeniski sāk atcelt stingros ierobežojumus, kas tika ieviesti, lai mazinātu Covid-19 izplatību, kā arī mācību gads tuvojas noslēgumam, un nozīmīgs jautājums ir topošo studentu uzņemšana augstskolās, tad šajā neformālajā videokonferencē ministru **diskusijai tiek izvirzīti divi jautājumi**:

*1. Kāda pieeja tiek īstenota izglītības iestāžu darbība? Kādi ir plānotie organizatoriskie un drošības aspekti, atsākot mācības, kuri no jautājumiem ir vissarežģītākie?*

Latvijā šajā mācību gadā vispārējā izglītībā un profesionālajā izglītībā mācības klātienē nav paredzēts atsākt. Mācības tiek organizētas attālināti līdz mācību gada beigām, kas noslēgsies 29. maijā, bet 9. klasēm – 12. jūnijā. Ievērojot noteiktus epidemioloģiskās drošības pasākumus, ir atļauts organizēt klātienes konsultācijas skolēniem, kuri gatavojas valsts pārbaudījumiem, tai skaitā profesionālās kvalifikācijas eksāmeniem.

Pirmsskolas izglītības iestādes tāpat kā līdz šim strādās dežūrgrupu režīmā, bet grozījumi valdības ārkārtējās situācijas rīkojumā attiecībā uz 5 un 6 gadus veco bērnu mācību procesu paredz, ka izglītības iestāde varēs lemt par mācībām klātienē šiem bērniem, lai nodrošinātu sagatavošanos 1. klasei.

Savukārt augstākajā izglītībā akadēmisko gadu var pagarināt tās augstākās izglītības iestādes, kur attālinātā eksāmenu pārbaude nav iespējama.

Par mācību īstenošanu pieaugušo izglītības programmu jaunām grupām un pieaugušo izglītības grupu īstenošanas atsākšanu klātienē mazās grupās no jūnija tiks lemts 2020. gada maija beigās, atbilstoši epidemioloģiskajai situācijai, ja tiks samazināti ierobežojumi, kā arī ievērojot drošības nosacījumus un Veselības ministrijas un Slimību profilakses un kontroles centra rekomendācijas.

*2. Kāda ir pašreizējā situācija attiecībā uz skolas beigšanas eksāmeniem un plāniem augstskolu studentu uzņemšanā? Apsverot iespējamās atšķirīgās pieejas, kā dalībvalstu sadarbība var palīdzēt atvieglot mācību mobilitāti starp dalībvalstīm?*

Valsts eksāmeni 9.klasēm šogad ir atcelti. Izņēmums ir iespēja kārtot latviešu valodas eksāmenu mazākumtautību izglītības programmās. 12. klasei un profesionālās izglītības iestādēm eksāmeni ir paredzēti jūnijā un jūlijā[[1]](#footnote-1). Sertifikāti par vispārējo vidējo izglītību tiks izsniegti, sākot ar 24. jūliju.

Obligāto centralizēto eksāmenu norise vispārējās un profesionālās izglītības iestādēs notiks, ievērojot stingras epidemioloģisko dienestu rekomendācijas, kas paredz dezinfekcijas līdzekļu nodrošināšanu, ne vairāk kā 25 cilvēkus vienā telpā, ieturot 2 metru savstarpējo distanci un lietojot sejas maskas, ja eksāmens ilgst vairāk kā trīs stundas.

Uzņemšana augstskolās paredzēta sākot no 1.jūlija[[2]](#footnote-2). Turpmākos lēmumus par uzņemšanu un mācību gada uzsākšanu pieņems, pamatojoties uz epidemioloģiskās situācijas attīstību un pamatojoties uz Veselības ministrijas ekspertu ieteikumiem, novērtējot sabiedrības veselību un drošības riskus pāri citiem apsvērumiem. Galvenā uzņemšanas prasība ir centralizēto vidusskolas beigšanas eksāmenu rezultāti. Attiecībā uz ārvalstu studentiem, lai kvalificētos studijām Latvijas augstskolās, pirms uzņemšanas tiem ir jānokārto angļu valodas prasmes pārbaude (piemēram, *TOEFL, IELTS,* kas pielīdzināma B2 zināšanu līmenim). Paredzams, ka tas nebūs šķērslis, jo *TOEFL* tiek piedāvāts tiešsaistē, un *IELTS* tiek administrēts uz vietas daudzās vietās visā pasaulē. Vienlaikus, ministrija ir sagatavojusi grozījumus Ministru kabineta noteikumos, kas paredz, ka arī augstskolas, pielietojot Valsts izglītības satura centra izstrādātu metodiku, varēs veikt svešvalodu zināšanu pārbaudi ārvalstu studentiem.

Apzinoties starptautiskās mobilitātes ieguvumus un iespējas, kā arī atbalstot Latvijas studentu interesi studēt vai piedalīties mobilitātes programmās citās valstīs, Latvija ir nosūtījusi vēstuli visām ES dalībvalstīm ar aicinājumu turpināt stiprināt starptautisko akadēmisko sadarbību.

Latvija mudina augstākās izglītības iestādes visā Eiropā būt elastīgām un pielāgoties šai krīzes situācijai, jo īpaši attiecībā uz jaunu studentu uzņemšanu. Uzņemot apmaiņas studentus, augstākās izglītības iestādes ne tikai veicina prasmju un talantu attīstību, bet arī kļūst atvērtākas. Latvija aicina ES dalībvalstis arī turpmāk maksimāli saglabāt studentu mobilitātes garu visā Eiropā, atbalstot un izmantojot *Erasmus+* programmas dotās iespējas kopīgu projektu īstenošanai un apmaiņai.

Latvija uzskata, ka ir būtiski atbalstīt studentus, kuri vēlas uzsākt studijas jaunajā akadēmiskajā gadā savās valstīs vai citā ES valstī un nodrošināt studentu informētību par visiem drošības pasākumiem, uzsākot studijas.

**II Jaunatnes joma**

2020. gada 19. maijā ES par jaunatni atbildīgo ministru diskusijai Horvātijas prezidentūra ES Padomē (turpmāk – Prezidentūra) ir izstrādājusi diskusiju dokumentu “Par COVID-19 ietekmi uz jaunatnes nozari”. Diskusiju dokumentā Prezidentūra uzsver jaunatnes jomas lomu un spējas cīņā ar COVID-19 pandēmijas izraisīto krīzi, kā arī norāda uz grūtībām, ar kurām jaunatnes joma saskaras šajā situācijā, piemēram, jauniešu bezdarba līmeņa paaugstināšanās, kā arī iespējamā nestabilitāte jaunatnes organizāciju finansējumā.

**Prezidentūra aicina ministrus atbildēt uz diviem jautājumiem:**

1. *Kā Covid-19 ir ietekmējusi jauniešu piekļuvi pakalpojumiem (ieskaitot veselību un konsultācijas); digitālie rīki, jauniešu līdzdalība un nodarbinātības iespējas?*

Latvija atzinīgi novērtē ministru politikas debatēm izvēlēto tēmu, ņemot vērā, ka COVID-19 izplatība rada ietekmi uz visas pasaules ierasto dzīves ritmu. Ņemot vērā, ka jaunatnes jomai ir izšķiroša nozīme vispārējās labklājības attīstībā, ir svarīgi savlaicīgi apzināt šīsdienas galvenās problēmas un to iespējamos risinājumus.

COVID-19 pandēmijas ietekmē jaunieši, līdzīgi kā pārējā sabiedrības daļa Latvijā, sastopas ar virkni ierobežojumiem, kas skar to ierasto ikdienas dzīvi. Neskatoties uz to, ka kopš 12. maija ir samazināti atsevišķi iepriekš noteiktie ierobežojumi, jauniešiem joprojām nav iespējas iesaistīties neformālajā izglītībā klātienē. Joprojām ir spēkā bērnu un jauniešu nometņu organizēšanas ierobežojums, kā arī vispārējs pulcēšanās ierobežojums, vairāk par 25 personām, ievērojot 2 metru distanci un 3 stundu ierobežojumu, ja pasākums tiek organizēts telpās. Visi šie ierobežojumi tiešā veidā ierobežo jauniešu līdzdalības un brīvā laika pavadīšanas iespējas.

Jauniešu organizācijām, jaunatnes centriem un citām darbā ar jaunatni iesaistītajām pusēm šobrīd nav pieejamas ierastās darba ar jaunatni metodes, piemēram, klātienes konsultācijas, brīvā laika pasākumu organizācija un neformālās izglītības nodarbību īstenošana klātienē.

Tādēļ Jaunatnes starptautisko programmu aģentūra ir izstrādājusi īpašu tiešsaistes semināru ciklu jaunatnes darbiniekiem un citām darbā ar jaunatni iesaistītajām personām “Darbs ar jaunatni šodien un rīt”. Šie tiešsaistes semināri aptver tādas tēmas, kā digitālais darbs ar jaunatni, neformālās izglītības nodrošināšana, aptauju veidošana un psiholoģiskais atbalsts jauniešiem.

Darbā ar jaunatni iesaistītās personas šobrīd savā darba ikdienā īpaši fokusējas uz digitālā darba ar jaunatni risinājumiem, tādā veidā nodrošinot jauniešiem drošāku veidu saņemt pakalpojumus, ko sniedz darbs ar jaunatni. Šajā situācijā produktīvāk var darboties tās pašvaldības, kas savā laikā ir izmantojušas Jaunatnes politikas valsts programmas sniegtās iespējas digitālā darba ar jaunatni sistēmas izveidei un attīstībai.

1. *Kādi pasākumi valsts un ES līmenī var būt veikti, lai atbalstītu jaunatnes nozari COVID-19 pandēmijas skartajos reģionos?*

Pilnvērtīgai digitālā darba ar jaunatni īstenošanai ir svarīgi nodrošināt piekļuvi internetam un tehniskajiem risinājumiem, kā arī atbilstošas zināšanas jauniešiem un nevalstiskā sektora dalībniekiem, kas ir iesaistīti darba ar jaunatni īstenošanā. Tāpat ir svarīgi samazināt ar digitalizāciju saistīto izdevumu ietekmi uz jaunatnes jomu kopumā, jo šādi papildus izdevumi var negatīvi ietekmēt jaunatnes jomas kopējo darbību apjomu un sasniedzamo mērķu izpildi. Šis jautājums pašreizējā ekonomiskajā situācijā varētu būt īpaši svarīgs, un tam būtu nepieciešams lielāks atbalsts visos līmeņos.

Pašreizējā situācija ir pierādījusi, ka solidaritātes un brīvprātīgā darba pasākumiem, kā arī jauniešu nodarbinātības un prakses iespējām veltītās programmas, kas tiek īstenotas valsts ietvaros, varētu būt īpaši noderīgas krīzes laikā. Tāpēc ir svarīgi saglabāt un palielināt šādu aktivitāšu apjomu arī nākamajā Eiropas Solidaritātes korpusa programmas īstenošanas periodā.

Jau tagad var droši teikt, ka COVID-19 pandēmijai būs liela ietekme uz pasaules ekonomiku un jo īpaši uz darba tirgu. Īpaši uz tām personām, kurām ir nepietiekama darba pieredze, prasmes vai zināšanas, kas vajadzīgas mūsdienu darba tirgū.

Daudzi jaunieši jau tagad saskaras ar bezdarbu, tāpēc ir svarīgi turpināt un stiprināt esošās programmas, piemēram, Jauniešu garantija, kā arī attīstīt jaunas programmas un iniciatīvas, kuru mērķis ir samazināt bezdarba līmeni jauniešu vidū.

Latvija uzskata, ka pienācīgs atbalsts jaunatnes nozarei varētu būt pamats veiksmīgai un kopējai cīņai pret tādām krīzēm, kā piemēram, COVID-19 pandēmija.

1. ### Grozījums Ministru kabineta 2019. gada 30. aprīļa noteikumos Nr. 183 "Noteikumi par valsts pārbaudes darbu norises laiku 2019./2020. mācību gadā"

   [↑](#footnote-ref-1)
2. Ievērojot 2020.gada 28.aprīļa Ministru kabineta noteikumu Nr.245 “par sākuma termiņu reflektantu reģistrācijai un uzņemšanai augstskolās un koledžās 2020. gadā” 2.punktā noteikto. [↑](#footnote-ref-2)